Android-enheder er ved at bryde ind i Apples lukkede have

Den idylliske ro i Apples økosystem er under pres. Flere Android-producenter forsøger målrettet at bryde ind i det stramt kontrollerede samarbejde mellem iPhone, iPad, Mac og Apple Watch – og det ser ud til, at de er ved at finde sprækker i hegnet.

Der har længe været noget næsten kultagtigt over Apples såkaldte “lukkede have” – det glatte samspil mellem iPhone, Apple Watch, Mac og iPad, hvor alt bare fungerer. Men nu er der ballade i paradis. For Android-producenter som OnePlus og Vivo pønser på at gøre op med det eksklusive fællesskab – og de er ikke bare ude på at imitere. De vil være med.

OnePlus har ikke lagt skjul på, at de gerne vil have foden indenfor i Apples territorium. Som vi tidligere har skrevet på iNPUT, forsøger OnePlus at udvikle systemer, der kan spille bedre sammen med Apple-produkter – både software og hardware. De vil simpelthen gøre det lettere at eje både en Android-telefon og en Apple computer uden at skulle gå på kompromis.

Med den nye funktion O+ Connect er det nemlig muligt at forbinde en OnePlus-smartphone direkte med en Mac-computer – og overføre filer uden kabel, uden krumspring og uden tredjepartsapps. På hjemmesiden nævnes det også, at det er muligt simpelthen at fjernbetjene en Mac-computer på sin OnePlus-enhed.

Vivo X Fold 5: Et foldbart fripas til Apple-verdenen?

Mest ambitiøse er dog Vivo. Deres kommende foldbare flagskib, X Fold 5, bliver markedsført som noget nær det første Android-alternativ, der direkte kan forbinde med Apple Watch. Jep, du læste rigtigt. Ifølge 9to5mac vil telefonen kunne modtage opkald, beskeder og sundhedsdata direkte fra et Apple Watch – uden om iPhone.

Og det stopper ikke der. Vivo lover også adgang til iCloud-filer og billeder. Med andre ord: Du kan – i teorien – bruge en Android-telefon som kontrolcenter for din Apple-verden.

Bluffer de?

Det lyder næsten for godt til at være sandt. Apple har aldrig gjort det nemt for tredjepartsproducenter at komme ind i folden, og det er stadig uvist, hvordan Vivo helt præcist griber det an. Bliver det via tredjepartsapps? En form for omvej gennem cloud-tjenester? Eller har de fundet et hul i muren?

Hvis Vivo rent faktisk leverer på løfterne, kan det ændre spillereglerne markant. Mange iPhone-brugere har i årevis siddet fast i Apples økosystem netop fordi de ikke kunne tage deres Apple Watch eller iCloud-data med sig over på Android. Hvis det pludselig bliver muligt – uden krumspring og nørdede løsninger – er det ikke utænkeligt, at nogle kunne finde på at hoppe hegnet.

Det store spørgsmål

Det helt store spørgsmål er, om Apple vil tillade det. For selvom det er forfriskende at se Android-producenter udfordre hegemoniet, så sidder Apple stadig tungt på tøjlerne. Det kræver ikke meget mere end en softwareopdatering at lukke døren igen – og det har de gjort før.

Men én ting er sikkert: Der er begyndt at ske noget. OnePlus banker på. Vivo forsøger at forcere låsen. Og hvis det lykkes bare nogenlunde, kan det give Apple-brugere en ny slags frihed, vi ikke har set før.

Vi holder naturligvis øje med, om det er røg uden ild – eller det første tegn på, at Apples lukkede have måske ikke er så uigennemtrængelig, som vi troede.

Android-enheder er ved at bryde ind i Apples lukkede have