OnePlus’ nye brækjern til Apples lukkede have

OnePlus forsøger nu at bryde døren til Apples “lukkede have” op. Eller mere officielt; at bygge bro mellem Android og Apple. Med den nye funktion O+ Connect bliver det nemlig muligt at forbinde en OnePlus-smartphone direkte med en Mac-computer – og overføre filer uden kabel, uden krumspring og uden tredjepartsapps.

O+ Connect lanceres nu officielt i Europa og understøttes i første omgang af OnePlus 13R, mens flagskibsmodellen OnePlus 13 følger trop inden længe. Funktionen gør det muligt at overføre filer trådløst mellem en OnePlus-enhed og en Mac-computer (macOS 10.4 eller nyere), enten via appen O+ Connect eller direkte med drag-and-drop i browseren.

På hjemmesiden nævnes det også, at det er muligt simpelthen at fjernbetjene en Mac-computer på sin OnePlus-enhed.

Dermed tager OnePlus endnu et skridt mod at bryde Apples notorisk lukkede økosystem op og gøre det lettere for brugere, der lever i en blandet verden af Android og macOS.

For at komme i gang skal man blot åbne connect.oneplus.com på sin Mac og sikre, at telefonen kører den nyeste softwareversion – hvorefter forbindelsen er klar til brug.

Samtidig åbner OnePlus også for overførsler mellem iOS- og OnePlus-enheder via O+ Connect-appen, som nu kan hentes i App Store.

Med tiltaget lægger OnePlus sig i slipstrømmen af andre producenter, der arbejder på at gøre det nemmere at kombinere produkter fra forskellige teknologiverdener. Ifølge OnePlus selv handler det om at opbygge et mere åbent økosystem, hvor man ikke behøver vælge side – men i stedet bare kan få tingene til at fungere sammen.

OnePlus’ nye brækjern til Apples lukkede have